Κώστας Χούμης

Ο Κώστας Χούμης (20 Νοεμβρίου 1913 - 20 Ιουλίου 1981) ήταν Έλληνας διεθνής επιθετικός ποδοσφαιριστής, ο οποίος χαρακτηρίστηκε ως ο μεγαλύτερος Έλληνας ποδοσφαιριστής της προπολεμικής περιόδου. Ήταν ευκίνητος και επινοητικός, είχε δυνατά ευθύβολα σουτ και εκπληκτική κεφαλιά, ήταν ταχύς και καλός ντριμπλέρ. Ποδοσφαιριστής υπήρξε και ο αδερφός του Μίμης, που έκανε καριέρα στον Πανιώνιο την περίοδο 1945-1947 και ο γιος του Νίκος ποδοσφαιριστής και διεθνής αθλητής στίβου με τη Ρουμανία.

Ήταν παντρεμένος με την Νίκη, γιος τους ήταν ο Νικόλαος Ορφέας, Νικόλαος από το όνομα του πατέρα του, είχε έναν ακόμη αδελφό ποδοσφαιριστή τον Δημήτρη<ref>Αθλητική Ηχώ, φύλλο 1 Ιουλίου 1946, σελ. 1</ref>.

 Καριέρα 
 Σε συλλογικό επίπεδο 
Γεννήθηκε στον Πειραιά. Ξεκίνησε την καριέρα του από την Α.Ε.Φ. Νεάπολη Πειραιά και στη συνέχεια πήγε στον Εθνικό Πειραιά στον οποίο αγωνίστηκε από το 1933 ως το 1936. Τον Αύγουστο του 1936 έφυγε από την Ελλάδα για τη Ρουμανία, όντας η πρώτη διεθνής μετεγγραφή Έλληνα ποδοσφαιριστή. Αγωνίστηκε στη Βένους Βουκουρεστίου, η οποία διέθεσε 1.000.000 δρχ, ποσό τεράστιο για τα τότε δεδομένα και με τη φανέλα της έκανε σπουδαία καριέρα κατακτώντας τρία πρωταθλήματα Ρουμανίας κατά την περίοδο του Μεσοπολέμου. Έπαιξε ποδόσφαιρο ως το 1950 σε διάφορες ρουμανικές ομάδες.

 Στις εθνικές ομάδες 
Αγωνίστηκε 9 φορές με την Εθνική Ελλάδας σημειώνοντας 7 γκολ, όντας ο πρώτος σκόρερ της ελληνικής ομάδας κατά την προπολεμική περίοδο. 
Μεταγενέστερα όταν πήρε τη ρουμανική υπηκοότητα αγωνίστηκε δύο φορές και με τη Ρουμανία από το 1941 ως το 1943.
Πρόκειται για έναν από τους τέσσερεις μόλις παίκτες που χρίστηκε διεθνής και με άλλη εθνική πλην της ελληνικής (Βασιλείου, Σημαντάρης και Γιάννου οι υπόλοιποι).

 Προπονητική 
Την περίοδο 1965-66 διετέλεσε προπονητής του Α.Ο. Αιγάλεω και του Εθνικού Πειραιά, ενώ την περίοδο 1966-67 διατέλεσε για κάποιο διάστημα προπονητής στον ΠΑΣ Γιάννινα, αποτελώντας τον πρώτο προπονητή στην ιστορία του συλλόγου.

 Τίτλοι 
Πρωταθλήματα Ρουμανίας (3): 1937, 1939, 1940.
Πρώτος σκόρερ Νοτίου Ομίλου Πανελληνίου Πρωταθλήματος 1934-1935: 15 γκολ.

 Παραπομπές 

 Πηγές Εθνική Ελλάδος πορεία μέσα στο χρόνο'', Παπαζήσης, Αθήνα 2001.
 «Έπαιξε και στις δύο εθνικές ομάδες», άρθρο στον ιστότοπο της εφημερίδας SportDay, 15 Νοεμβρίου 2013.

Έλληνες ποδοσφαιριστές
Ρουμάνοι ποδοσφαιριστές
Ποδοσφαιριστές Εθνικής Ελλάδος
Ποδοσφαιριστές Εθνικής Ρουμανίας
Ποδοσφαιριστές Εθνικού Πειραιώς
Ποδοσφαιριστές Βένους Βουκουρεστίου
Ποδοσφαιριστές Γκαζ Μετάν Μεντιάς
Ποδοσφαιριστές ΦΚ ΟΤΑ Αράντ
Επιθετικοί ποδοσφαιριστές
Προπονητές ποδοσφαίρου Π.Α.Σ. Γιάννινα
Ποδοσφαιριστές που έχουν αγωνιστεί σε δύο εθνικές ομάδες ανδρών ή περισσότερες